黄鶴謠寄吳季謙侍郎時季謙自德安入城予適以使事在鄂
作者：岳珂
朝代：宋

paragraphs: 盧山白鶴歸來雙，縞衣素袂玄爲裳。
翅如車輪夜橫江，風聲曾走淮淝羌。
戛然長鳴下柴桑，芝田啄粒遥相望。
何人網羅倏高張，上決雲漢旁八荒。
一隨鵬鵾驚遠翔，低頭不肯謀稻粱。
一罹罝弋沮澤旁，局身筠籠翅摧藏。
鸚鵡洲畔葭葦鄉，水雲蒼蒼江茫茫。
九臯欲聞聲不揚，回顧鷗鷺羞顔行。
忽聞緱笙度宮商，紅塵俯視有底忙。
磯頭刷羽今正黄，欲搥此樓呼酒狂。